דוד בן דב

דוד (דודו) בן דב (נולד ב-10 באוקטובר 1935) הוא איש מינהל ציבורי ועסקן ספורט ישראלי. שימש כמאמן נבחרת ישראל בשיט מפרשית דגם 420 לקראת אליפות העולם בשוודיה (1969), וכיהן במשך חמש שנים כיו"ר איגוד הג'ודו בישראל (עד 1993). בנוסף כיהן כמזכיר עיריית גבעתיים וכמנכ"ל מועצת גני תקווה.

 ביוגרפיה 
 ילדות ונעורים 
דוד בן דב נולד בירושלים למרדכי ובלה (לבית ברוינר). אביו, שהיה נגר וחרט עץ, שירת במשטרת המנדט. בילדותו למד בבית הספר "תחכמוני". בנערותו, במלחמת העצמאות, פונה יחד עם אימו לתל אביב באחד הפינויים הראשונים מירושלים הנצורה שעברו ב"דרך בורמה". בתל אביב הצטרף לקן הימי של השומר הצעיר ובהמשך היה פעיל מרכזי בפלוגה הימית של הפועל ("הימיה").

 שירות צבאי 
עם גיוסו לצה"ל הצטרף לנח"ל ושירת בקיבוץ סער בגרעין "החותרים", שהוקם על ידי בוגרי ה"ימיה".
בשירות המילואים לחם במלחמות ישראל, ממבצע קדש ועד מבצע ליטני. במלחמת ששת הימים הוא נפצע ברגלו בקרב אום כתף.

 קריירה 

בשנת 1964 התמנה בן דב לתפקיד ניהול המוסד לביקורת של מפא"י, וכן ניהל ב-1965 את בית מרכז המפלגה.

ב-1965 ריכז את ענף השיט בסניף "הפועל" בתל אביב. במסגרת תפקידו זה ארגן את השיוטים ואת שיפוט התחרויות. במקביל הוא כיהן כחבר בוועדת השיט בהתאחדות לספורט. ב-1968 הוא אימן את נבחרת ישראל בשיט מפרשית 420 לקראת אליפות העולם בשוודיה 1969.
בסופו של דבר, ניצח בתחרות הצמד כרמל צפניה ולידיה לזרוב והיו לאלופי העולם הישראלים הראשונים בענף ספורט כלשהו.

בשנת 1977 החל בן דב לרכז את כינוס "הפועל" ה-11 שנערך כעבור שנתיים ב-1979. זה היה פרויקט לאומי רחב היקף שכלל הקמת מטות לעשרות ענפי ספורט, ותיאום בין מחוזות המשטרה. בהמשך התבקש לשרת מטעם "הפועל" בהנהלת ההתאחדות לספורט.

מ-1979 עד 1985 הוא כיהן כמנהל מחלקת התרבות והנוער בעיריית גבעתיים, וגם בתפקיד זה הוא התמקד במיוחד בנושא הספורט. בין השאר הוא גם עסק בבניית תיאטרון גבעתיים, אותו גם ינהל בהמשך. בשנים 1985-1987 הוא כיהן כמשנה למנכ"ל עליית הנוער בסוכנות היהודית (הסופר אלי עמיר), וריכז את נושא הספורט בארגון. בנוסף, הוא גם עסק רבות בהקמת כפר הנוער "ניצנה" בנגב, על פי חזונו של אריה (לובה) אליאב. ב-1986 הוא חזר לתחום המוניציפלי, הפעם בתפקיד מזכיר עיריית גבעתיים, תחת ראש העיר יצחק ירון.

בשנת 1987 הוא פרש מהנהלת ההתאחדות לספורט ועבר לשרת כיו"ר איגוד הג'ודו הישראלי, בתקופה של מחלוקות פנימיות וקשיים ארגוניים. הוא הוביל רפורמות בניהול הכספי ואיחד את הגורמים בענף, ובתקופת ניהולו (1988-1993) רשמה ישראל את הישג השיא ההיסטורי שלה באולימפיאדת ברצלונה (1992), עם הזכייה במדליות האולימפיות הראשונות של ישראל בענף אולימפי כלשהו (על ידי יעל ארד ואורן סמדג'ה).

ב-1994 הוא הוזמן לכהן כמנכ"ל המועצה המקומית דאז גני תקווה, על ידי ראש המועצה אבישי לוין. ב-2003, לאחר פרישתו, הוא נקרא לנהל זמנית את תיאטרון גבעתיים, לאחר שיוסי אלפי, המנהל הראשון של התיאטרון, פרש. בן דב מילא את התפקיד במשך שנה, כשעיקר מאמציו הופנו לאזן (בהצלחה) את תקציב התפעול של התיאטרון.

 חיים אישיים 
בן דב מתנדב בעמותת שורשי תימן בגבעתיים, מארגן ומנחה את הכנס השנתי שלה, למרות שאינו בן העדה התימנית. ב-2018 הוענק לבן דב אות "יקיר העיר גבעתיים".

בן דב נשוי לבתיה (לבית אלוני), אשת חינוך ומנהלת בתי ספר, והם מתגוררים בגבעתיים. לזוג שלושה ילדים: יעל דורון – פסיכולוגית שיקומית ומרצה, שהשתתפה בתוכנית "חתונה ממבט ראשון"; ד"ר מיכל צוקר – מטפלת זוגית ומשפחתית ומדריכת הורים, המופיעה תדיר בתקשורת ובכנסים מקצועיים בתחומי התמחותה; ויובל בן דב – קצין בצה"ל בדרגת תת-אלוף (במיל'), כיהן בשירותו הסדיר כמפקד מרכז האש בפיקוד דרום. בנוסף, לבן דב יש גם בן ובת מנישואים קודמים.

 הערות שוליים 

קטגוריה:עסקני ספורט ישראלים
קטגוריה:גבעתיים: אישים
קטגוריה:יקירי גבעתיים
קטגוריה:ישראלים שנולדו ב-1935